नवाबों के शहर लखनऊ से करीब-करीब 28 किलोमीटर की दूरी पर चन्द्रिका देवी का प्राचीन मंदिर है। ये मंदिर यहां रहने वाले लोगों के लिए श्रद्धा और आस्था का प्रतीक है। लखनऊ-नई दिल्ली राष्ट्रीय राजमार्ग-24 के पास बख्शी का तालाब है, वहीं से 11 किलोमीटर दूर कठवारा गांव में चंडी देवी का यह मंदिर है, जो मां दुर्गा को समर्पित है। लोक मान्यता के अनुसार यह मंदिर 300 साल पुराना है। प्रकृति इस स्थान पर विशेष मेहरबान है, यह हरियाली से युक्त बेहद सुंदर और आकर्षक स्थान है। मंदिर के तीनों ओर से गोमती नदी ने इस स्थान की खूबसूरती में चार चांद लगाए हुए हैं।